O femeie de 35 de ani a ajuns în stare gravă la spital, joi, după ce a fost lovită de un tir în timp ce traversa DN2/E85, pe trecerea de pietoni, în localitatea Pufeşti, a informat Inspectoratul de Poliţie Judeţean (IPJ) Vrancea.
'Astăzi, 7 martie, ora 11,45, am fost sesizaţi prin 112 cu privire la producerea unui eveniment rutier, pe DN2 E85, pe raza localităţii Pufeşti. Din primele cercetări efectuate s-a stabilit că o femeie în vârstă de 35 ani a fost acroşată de un tir, în timp ce traversa DN2/E85, pe marcajul pietonal', a precizat IPJ Vrancea.
Potrivit poliţiei, femeia a fost rănită grav, fiind transportată la spital, în vederea primirii îngrijirilor medicale necesare.
Cercetările sunt continuate în cadrul dosarului penal întocmit sub aspectul săvârşirii infracţiunii de vătămare corporală din culpă.
(AGERPRES/FOTO radioiasi.ro)